Ordningen er ikke ulovlig, men flere partier på Christiansborg vil se nærmere på lægeklinikkens tiltag.

Fra nytår overtog den fynske læge Hung Le en praksis i centrum af Christiansfeld i Sønderjylland.

Og det har ikke taget ham lang tid at vække opmærksomhed om sin lægepraksis.

Opmærksomheden skyldes en Premium-ordning, der giver særlige fordele til de patienter, der er villige til at betale 799 kroner for et medlemskab.

- Jeg kan godt lide at tænke lidt ud af kassen, siger Hung Le selv til TV 2.

For pengene får Premium-patienterne blandt andet mulighed for at få lægebesøg derhjemme eller på deres arbejdsplads, så de ikke behøver at spilde tid på at besøge lægens konsultation.

- Det er ikke til at få os læger ud på sygebesøg, med mindre du er syg og ikke er i stand til selv at komme til lægen. Og man kan ikke få lægebesøg på sin arbejdsplads. Almindelige arbejdsomme mennesker kan ikke få et lægebesøg. Det, tænkte jeg, var en mangelvare. Jeg vil give det optimale produkt til folk, der har en travl hverdag, uden det på nogen måde kommer til at gå ud over de andre patienter, forklarer Hung Le.

- Det er tovligt

Selv om ordningen i Christiansfeld endnu ikke er trådt i kraft, så har den allerede vakt politisk opsigt på Christiansborg. Her ser mange det som et angreb på grundtanken om, at alle danskere har ret til den samme behandling hos deres praktiserende læge.

Både Socialdemokratiet, SF og Dansk Folkeparti har varslet, at de vil tage sagen op med sundhedsminister Ellen Trane Nørby (V). Ministeren selv varsler da også, at "vi kommer til at dykke ned i det her":

- Når der er patienter, der har svært ved at få en tid hos deres læge, så er det problematisk, hvis lægerne bruger deres tid på at tilbyde noget andet end det basistilbud, vi skal have hos vores stærke praktiserende læger, siger sundhedsministeren til TV 2.

- Jeg kan ikke stå nu og sige, om det er lovligt eller ulovligt, men jeg kan godt have en politisk holdning om, at noget af det er tovligt. Fordi det er en forkert brug af ressourcerne i en situation, hvor der er mange patienter, der har svært ved at få tid hos lægen, siger hun.

- Ikke noget stort marked

Fagfolk er dog ikke lige så bekymrede.

Kent Kristensen, der er lektor i sundhedsret på Syddansk Universitet, tror ikke, at der vil være noget stort marked for den type ekstra ydelser hos praktiserende læger.

Overenskomsten mellem de praktiserende læger og regionerne giver nemlig allerede patienterne ret til gratis behandling i næsten alle tilfælde.

- Vi har en overenskomst, der dækker rigtig bredt. Jeg kan ikke se for mig, at fordi lægen tilbyder de her ydelser, så får vi skabt et A- og et B-hold, der gør forskel på patienter, der har et sygdomsbestemt behov for behandling, siger Kent Kristensen til TV 2.

I Region Syddanmark vurderer praksischef Frank Ingemann Jensen, at Hung Les Premium-ordning er "uproblematisk, men lidt spøjs".

- Han kan ikke tage på sygebesøg på regionens regning hos nogen, der ikke har krav på et sygebesøg. Så det er vigtigt, at hvis han tager ud til nogen som en service, så skal det være 100 procent egenbetalt, har Frank Ingemann Jensen tidligere sagt til JydskeVestkysten.

Skal holde tingene adskilt

Hung Le mener da heller ikke selv, at det bliver noget problem at holde tingene adskilt.

- I min praksis har jeg allerede flere andre opgaver end dem, der har med aftalen med det offentlige at gøre. Det er for eksempel attester til kørekort eller rejsevaccinationer. Så jeg oplever i forvejen, at andre opgaver fylder op i arbejdsugen. Sådan er det hos alle praktiserende læger. Man skal skille opgaverne ad, siger Hung Le.

Han understreger, at han er en stor tilhænger af den danske sundhedsmodel med lige adgang til behandling, og at han vil bruge præcis samme tid på sine andre patienter, som han gør i dag:

- Premium-medlemmerne skal ringe til konsultationen på præcis samme måde som alle andre, og de kommer ikke foran i køen. Den eneste forskel er, at de beder mig om at komme til dem i stedet for. Alle de andre patienter bevarer status quo, siger han.